洪嘉豪演唱會|自責頭場唱得唔好喊足三首歌 軒公做嘉賓仲送厚禮
洪嘉豪(Kaho)的演唱會《洪嘉豪 Kaho Live 2024》昨晚(14 日)來到尾場,張敬軒(軒公)現身做嘉賓,並且送上大禮,為他報讀了美國知名音樂學院 Berklee College of Music 一年的音樂線上課程,令洪嘉豪又驚又喜,坦言會努力去修讀,不會令軒公失望。
昨晚演唱會來到尾場, 洪嘉豪經過第一場的經驗,第二場狀態大勇,全晚表現非常精彩,又跳又唱還跟歌迷互動,氣氛是由一開場已經high爆。當軒公升上舞台出現時,更把全場氣氛推上最高潮,叫喊聲炸爆紅館,兩人合唱了《青春告別式》 及《 逆時車站》之後互相擁抱, 洪嘉豪向軒公表示:「軒哥,我真係好多謝你,做人嘅嘢,講得出做得到,上次我話我上到紅館我會請返你,我做到啦!」軒公 :「 我從來冇質疑過!」全場即報以熱烈歡呼及掌聲。
軒公向大家表示,由細睇到洪嘉豪大,剛在台下看著對方演出,人生第一次感覺由細見到大的小孩子,真的長大了:「嗰個放咗學嘅波牛,來搵佢媽咪(軒公前經理人)等收工,同我一齊食飯嘅佢,今晚已經係男神一樣。今日仲同我講話自己好驚好震,但一升上台佢就已經Prince Charming 咁啦,係咪?」全場報以熱烈歡呼認同聲音。
軒公又話:「唔知幾時開始,去紅館做嘉賓,呢幾年興送禮,今日我都帶咗份禮物嚟,既然你成日話我似你哥哥,做哥哥就梗係要供書教學,所以我幫你安排咗個學位!」此語一出,不單洪嘉豪嘩然,全場亦跟著嘩嘩聲。軒公繼續道:「喺我人生之中,我覺得最大最大遺憾係我冇好好讀書,讀唔到大學或者一啲我鐘意嘅藝術課程、平面設計呀咁,所以我幫你報讀咗... 呢間學院嘅online課程!全場即報以大笑及掌聲歡呼, 軒公: 「我從來冇諗過呢個係笑位....哈哈,呢件係真事嚟㗎!」你哋唔好笑,我好認真㗎,呢個課程係有証書㗎!上堂時間係2024年秋天!亦都唔會擔誤到你幕前工作,因為上堂時間係美國時間,香港凌晨!」然後把報讀課程的報名認證文件給洪嘉豪看,又說:「你睇下個銀碼,係咪似八位數字....」洪嘉豪及全場都即時嘩嘩聲,軒公就笑道:「唔係 ,我blur咗個報讀價錢啦,我一共同你報左五個課程,全個證書上堂上到 2025年冬天。你望下我用咗個咩名幫你註冊埋學校個網站?」洪嘉豪望著讀出來 :「 kaho study great great great …」,軒公即時笑道:「你做咩讀晒出嚟,一陣比佢哋炸爆你個email 啦!佢真係好天真架!」繼而全場大笑,他再叫洪嘉豪:「你睇下我幫你set咗個咩 password先.... 都係有意嘅....你讀出嚟....」洪嘉豪今次學乖了笑道:「我唔讀出嚟啦!password喎.....」軒公:「怕咩,password你可以自己再改嘛。」洪嘉豪對著軒公笑道: 「我依家一講完,就即刻俾人改咗啦,你真係天真呀你!軒哥!」引爆全場笑彈。
洪嘉豪及後認真向軒公感謝及承諾:「我會好好讀書,祝我學業進步!」又反問軒公,讀完有冇畢業帽?軒公就話:「呢個課程同真係去大學返學係一樣,甚至讀嘅嘢比去波士頓讀更多,你讀哂嘅頂畢業帽,我送俾你!」全場又即報以熱烈歡呼聲。之後,軒公獨唱了《 隱形遊樂場》才返回觀眾席繼續欣賞洪嘉豪的演出。
此外,昨晚洪嘉豪與戰車一同升台唱《黑玻璃》,唱到大半,突然情緒失守大哭,而且一直喊足三首歌才識停,歌迷更是貼心,見他喊到唱不到,馬上全場助他大合唱,場面感人。事後他於台上向觀眾解釋:「頭先個哭泣,你哋唔明,我要講下, 其實噚晚第一場,大家睇片可能覺得冇乜嘢,但係我覺得自己做得好差好差, 去到《黑玻璃》之後,我簡直係唔想再唱,唔想再上台, 但係今日我覺得自己唱得好好,點解噚日我會咁,好激氣。
第二,點解我寫咁多歌,《黑玻璃》會咁紅?我唔知咩運氣,令我出到呢首歌又再接紅館演唱會、我想要架車上台,又俾我做到.....我想講今晚《黑玻璃》我想好好哋唱,但係我真係忍唔住....噚晚我返到屋企,我同阿媽講,個個都叫我 enjoy,但係我冇一刻enjoy到!我好失望,成個騷唔知自己做緊乜嘢,我媽同我講:『Enjoy?你返緊工呀!』所以我真係要好多謝我屋企人,我父母,我細佬。」昨晚因為觀眾熱情,洪嘉豪一共encore兩次,為滿足歌迷訴求,他終於唱了《自問自答》和自己改詞惡搞的《 黑司機》,令歌迷興奮萬分最後欲罷不能,又再一次出來跟歌迷一齊大合唱《主角光環》演唱會才結束。
昨晚不少圈中好友也有前來捧 Kaho場,繼有 : MC 張天賦、周柏豪、Dear Jane 、Gareth.T、Kiri T 、Nancy Kwai、張蔓姿、Zpecial、moon tang、Byejack、 陳健安、Serrini 、Fatboy、Marf、Ka Ying、細貓、Gordon Flanders、姚卓菲Chantel、Beanies 、阿Gi 樊沛珈、米媽及Mic 周卓盈等等。